《至丰家市读商老诗次韵》
宋代·释德洪

杨柳护桥春欲暗，山茶出屋人未知。冒田决决走流水，小夫铲塍翁夹篱。

雪晴春巷生青草，烟湿人家营晚炊。心疑辋川摩诘画，目诵匡山商老诗。

夜投村店想清境，蛙满四邻檐月移。卧看孤灯心耿耿，呼童觅纸聊记之。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。